《晨游昌师院》
唐代·窦群

深庭芳草浓，晓井山泉溢。林馥乱沈烟，石润侵经室。

幽岩鸟飞静，晴岭云归密。壁藓凝苍华，竹阴满晴日。

生期半宵梦，忧绪仍非一。若无高世心，安能此终毕。

作者简介：窦群（763—814），字丹列。兄弟皆擢进士第，独群以处士客于毗陵。韦夏卿荐之，为左拾遗，转膳部员外郎，兼侍御史，知杂事。出为唐州刺史，武元衡、李吉甫共引之，召拜吏部郎中。元衡辅政，复荐为中丞。后出为湖南观察使，改黔中，坐事，贬开州刺史。稍迁容管经略使，召还卒。诗二十三首。